《江舟撁夫有唱湖州歌者殊动家山之想赋吴歌行》
宋代·袁说友

我家苕霅边，更更闻夜船。
夜船声欸乃，肠断愁不眠。
一声三四咽，掩抑含凄切。
宛转断复连，尽是伤离别。
两月江头程，杳不闻此声。
身游荆渚路，梦到湖州城。
但闻空山女儿呼，不见前溪渔父鸣。
今朝撁头上，忽作吴歌唱。
初声与后声，一一浑悲怆。
问汝何所得，昔棹吴中航。
吟得溪女曲，动君思故乡。
我方西上夜，夜夜家山侧。
声声劝早归，霅水年年碧。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。